REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/439-15

04. novembar 2015. godine

B e o g r a d

ZAPISNIK

20. SEDNICE ODBORA ZA ZAŠTITU ŽIVOTNE SREDINE,

ODRŽANE 03. NOVEMBRA 2015. GODINE

Sednica je počela u 09,42 časova.

Sednici je, u skladu sa članom 70. stav 2. Poslovnika Narodne skupštine, predsedavao Ivan Karić, zamenik predsednika Odbora.

Sednici su prisustvovali članovi Odbora: Vladimir Petković, Adriana Anastasov, Boban Birmačević, Jedimir Vučetić, Sonja Vlahović, Ivana Stojiljković, Gordana Zorić, Violeta Lutovac, Momo Čolaković i Đorđe Kosanić.

Sednici nisu prisustvovali članovi Odbora: Branislav Blažić, Gordana Topić, Ivana Dinić, Dejan Nikolić, Nada Lazić i Šaip Kamberi, niti njihovi zamenici.

Sednici su prisustvovali: Dragana Milovanović, predstavnik Ministarstva poljoprivrede i zaštite životne sredine, rukovodilac Grupe za međunarodnu saradnju u oblasti voda, predstavnici Zelene stolice: Irena Živković iz udruženja Građanska čitaonica Evropa iz Bora, Milan Mijailović iz Društva mladih istraživača Bor, Milan Rogulja iz udruženja Biogen, Mirjana Šajinović i Darko Gajić iz udruženja Novi Svet.

Na predlog zamenika predsednika Odbora, usvojen je sledeći:

D n e v n i r e d :

1. Razmatranje Predloga zakona o potvrđivanju Protokola o upravljanju nanosom uz Okvirni sporazum o slivu reke Save, koji je podnela Vlada;
2. Razno.

Pre prelaska na razmatranje utvrđenog Dnevnog reda, usvojen je (sa devet glasova za i jedan član Odbora nije glasao), bez primedaba, Zapisnik 19. sednice Odbora, održane 22. oktobra 2015. godine.

Prva tačka dnevnog reda - **Razmatranje Predloga zakona o potvrđivanju Protokola o upravljanju nanosom uz Okvirni sporazum o slivu reke Save, koji je podnela Vlada**

Uvodne napomene o Predlogu zakona o potvrđivanju Protokola o upravljanju nanosom uz Okvirni sporazum o slivu reke Save, koji je podnela Vlada iznela je Dragana Milovanović, rukovodilac Grupe za međunarodnu saradnju u oblasti vode.

Istaknuto je da je Okvrini sporazum o slivu reke Save, prvi međunarodni sporazum u vezi sa slivom reke Save, kao i da je usmeren na razvoju koji obezbeđuje principe i mehanizme za regionalnu saradnju, a koji predstavlja izraz saglasnosti država članica Sporazuma (Bosne i Hercegovine, Republike Hrvatske, Republike Slovenije i Republike Srbije) o saradnji na uspostavljanju međunarodnog režima plovidbe, održivog upravljanja vodama, zaštiti od štetnog uticaja voda, vodenog režima i vodenih ekosistema.

Na predlog zamenika predsednika Odbora, Odbor je jednoglasno, odlučio da predloži Narodnoj skupštini da prihvati ovaj predlog zakona.

 Za izvestioca Odbora na sednici Narodne skupštine , određen je Ivan Karić, zamenik predsednika Odbora.

Druga tačka dnevnog reda – **Razno**

 Irena Živković iz udruženja Građanska čitaonica Evropa iz Bora, obratila se Odboru u svojstvu glavnog organizatora ekološkog protesta u Boru i ukazala na potpunu medijsku blokadu tih protesta. Navela je da je u decembru 2014. godine otvorena nova topionica u Boru. Tada je došlo do znatnog povećanja zagađenja vazduha. Naglasila je da projekat nove topionice ne radi kako treba. Skrenula je pažnju na to da je problem velikog zagađenja vazduha nastao gašenjem stare fabrike sumporne kiseline, koja je bila sastavni deo stare topionice i prerađivala je štetne materije, čiji produkti sada odlaze direktno u vazduh (sumpor-dioksid i teški metali: arsen, kadmijum, olovo i živa). Istakla je da u Boru postoje četiri merne stanice, od kojih su tri neispravne, a preostala merna stanica je vršila nepoptpuno merenje, odnosno merenje samo nivo sumpor-dioksida. U poslednjih par dana ne radi nijedna od navedenih mernih stanica, što dovodi do nemogućnosti merenja zagađenosti u Boru. Navedene činjenice ukazuju na veliku štetnost za zdravlje građana (malignitet, respiratorna oboljenja, itd). Zatražila je pomoć u rešavanju ovog problema.

Milan Rogulja iz udruženja Biogen koje se bavi nejonizujućim zračenjima, informisao je Odbor o Prvoj regionalnoj konfrenciji, koja održana u Beogradu, 24. i 25. oktobra 2015. godine, kao i o uspostavljenoj prekograničnoj saradnji između udruženja: Hrvatske udruge za zaštitu od elektromagnetnog zračenja i slovenačke zveze Ekološki gibanj, savez ekoloških pokreta, potpisivanjem Memoranduma o saradnji, koji predstavlja osnovu za stvaranje alijanse Jugoistočne Evrope zemalja u regionu. Na Konferenciji je zaključeno da naš Zakon o zaštiti od nejonizujućih zračenja nije loš, ali da postoje problemi u njegovoj primeni. Izrazio je zahvalnost zameniku predsednika Odbora Ivanu Kariću, kao i Odboru za zaštitu životne sredine, koji su podržali navedene aktivnosti. Predložio je da Odbor održi javno slušanje na ovu temu, jer do širenja deziformacija o tome dolazi upravo zbog nepoznavanja osnovnog principa delovanja nejonizujućeg zračenja, a to su biološki efekti koje ostavljaju posledice na zdravlje čoveka, kao i na potpomstvo.

Sednica je završena u 10,02 časova.

 SEKRETAR ZAMENIK PREDSEDNIKA

 Milica Bašić Ivan Karić